**TANGGUNGAN ISTERI TERHADAP SEBAHAGIAN NAFKAH KELUARGA DAN HUBUNGANNYA DENGAN TOLAKAN DALAM PENGIRAAN ZAKAT PENDAPATAN: SUATU TINJAUAN MENERUSI PERSPEKTIF FIQH**

Mansor Bin Sulaiman1, Hasan Bin Ahmad2, Ahmad Irfan Bin Ikmal Hisham3, Tuan Sidek Bin Tuan Muda4 & Husna Binti Hashim5

 Pensyarah kanan di Pusat Bahasa Moden & Sains Kemanusiaan, Universiti Malaysia Pahang. mansor@ump.edu.my

2 Prof Madya di Pusat Bahasa Moden & Sains Kemanusiaan, Universiti Malaysia Pahang. hasanahmad@ump.edu.com

3 Pensyarah di Pusat Bahasa Moden & Sains Kemanusiaan, Universiti Malaysia Pahang. irfan@ump.edu.com

4 Pensyarah di Pusat Bahasa Moden & Sains Kemanusiaan, Universiti Malaysia Pahang. sidek@ump.edu.my

5 Pensyarah di Pusat Bahasa Moden & Sains Kemanusiaan, Universiti Malaysia Pahang. husnahashim@ump.edu.my

**Abstrak**

*Tulisan ini membincangkan berkenaan persoalan kewajaran tindakan isteri menanggung sebahagian daripada nafkah keluarga menurut perspektif shariah. Perkara ini dibangkitkan disebabkan secara asasnya tanggungjawab nafkah itu adalah di bawah tanggungan suami. Walaupun begitu, realiti hari ini menunjukkan perkongsian tanggungan nafkah keluarga antara suami dan isteri telah menjadi fenomena biasa di dalam masyarakat Malaysia secara khususnya. Bagi mencapai tujuan tersebut, kajian ini akan membuat tinjauan terhadap nas-nas yang berkenaan beserta pandangan ulama berkenaan nas-nas tersebut. Seterusnya suatu kesimpulan akan dikemukakan berkenaan persoalan ini. Selain itu, menerusi kesimpulan tersebut juga pengkaji akan mencadangkan syor-syor terhadap perkara-perkara berkaitan zakat, khususnya berkenaan tolakan bagi isteri dalam pengiraan Had al-Kifayah bagi pengiraan zakat pendapatan.*

Key words: Tolakan *had kifayah*, zakat, nafkah isteri terhadap keluarga, isteri berkerjaya

**PENDAHULUAN**

Nafkah keluarga secara umumnya adalah merupakan tanggungjawab suami sebagai ketua keluarga. Realiti hari ini menunjukkan perkongsian tanggungan nafkah keluarga antara suami dan isteri telah menjadi fenomena biasa di dalam masyarakat Malaysia. Justeru, tulisan ini akan cuba mengupas isu nafkah isteri terhadap keluarga serta perkara yang berkaitan dengannya iaitu tolakan had al-kifayah dalam zakat pendapatan kepada isteri yang berkenaan.

**LATARBELAKANG**

Tulisan ini dikemukakan bagi mengupas hukum-hakam berkenaan isu-isu berkaitan *Had al-Kifayah* khususnya berkenaan tolakan dalam pengiraan zakat pendapatan. Antara perkara yang cuba dikupas adalah persoalan adakah boleh diberikan tolakan dalam pengiraan *had al-kifayah* kepada isteri bekerja untuk bahagian nafkah kepada suami yang tidak bekerja dan anak-anak. Begitu juga adakah dibenarkan tolakan untuk bahagian pasangan dan anak-anak sekiranya suami bekerja tetapi pendapatan beliau tidak mencukupi. Perkara-perkara ini dibahaskan memandangkan hukum asal tanggungjawab nafkah itu adalah digalas oleh suami dan bukan isteri.

**METODOLOGI**

Kajian untuk tulisan ini adalah menggunakan kaedah analisis dokumen sepenuhnya. Ia bersesuaian dengan objektif kajian ini yang menyasarkan kepada tinjauan awal menerusi perspektif fiqh terhadap isu-isu yang dibincangkan. Bagi memulakan kajian ini, pihak pengkaji memulakannya dengan mengenalpasti permasalahan yang ingin dibincangkan terlebih dahulu menerusi perbincangan dengan pihak-pihak berautoriti berkaitan zakat terutamanya pihak Pusat Zakat Pahang, di samping penelitian terhadap kajian-kajian lepas. Seterusnya setelah dikenalpasti persoalan-persoalan kajian yang berkenaan maka tinjauan dalam bentuk analisis terhadap nas-nas beserta pandangan ulama berkenaan nas-nas tersebut dijalankan bagi menjawab persoalan-persoalan kajian. Selepas itu, tulisan ini dibangunkan dan diikuti dengan kesimpulan di akhirnya.

**NAFKAH MENURUT PERSPEKTIF ISLAM**

Nafkah (النفقة) daripada perkataan infaq (انفاق) yang bermaksud ‘mengeluarkan sesuatu’, perkataan ini hanya digunakan bagi menerangkan perbuatan mengeluarkan suatu yang baik. Dari sudut bahasa ia bermaksud “sesuatu yang dikeluarkan (diinfakkan) seseorang kepada mereka yang berada di bawah tanggungannya”. Manakala dari sudut syarak, ‘kecukupan untuk mereka yang ditanggung dari aspek makanan, pakaian dan tempat tinggal (al-Zuhaili, 1989). Di dalam kitab *Fiqh Ala al-Mazhab al-Arba’ah*, nafkah didefinisikan sebagai “perbelanjaan yang dikeluarkan seseorang kepada sesiapa yang wajib ke atasnya menanggung nafkah mereka dalam bentuk roti, lauk pauk, pakaian, tempat tinggal dan apa-apa yang berkaitan dengannya” (Abd al-Rahman, 2003). Secara umumnya nafkah dalam tulisan ini adalah merujuk kepada perbelanjaan wajib yang dikeluarkan oleh seseorang bagi menyara mereka di bawah tanggungannya yang terdiri daripada anak-anak dan isteri sahaja. Nafkah untuk ibu bapa dan saudara mara terdekat tidak termasuk dalam perbincangan tulisan ini.

**NAFKAH TERHADAP ANAK DAN ISTERI**

Para fuqaha (al-Zuhaili, 1989) telah bersepakat bahawa nafkah terhadap isteri dan anak-anak adalah kewajiban suami. Perkara ini diputuskan berdasarkan dalil-dalil daripada al-Quran, al-Hadith. Dalil-dalil tersebut adalah seperti berikut:

Pertama: Dalil-dalil daripada al-Quran:

**أسكنوهن من حيث سكنتم من وجدكم ولا تضاروهن لتضيقوا عليهن وإن كن أولات حمل فأنفقوا عليهن حتى يضعن حملهن لينفق ذو سعة من سعته ومن قدر عليه رزقه فلينفق مما آتاه الله**

Maksudnya:

”Tempatkanlah mereka (para isteri) di mana kamu bertempat tinggal menurut kemampuanmu dan janganlah kamu menyusahkan mereka untuk menyempitkan (hati) mereka. Dan jika mereka (isteri-isteri yang sudah di talak) itu sedang hamil, maka berikanlah kepada mereka nafkahnya hingga mereka bersalin, kemudian jika mereka menyusukan (anak-anak)mu untukmu, maka berikanlah kepada mereka upahnya; dan musyawarahkanlah di antara kamu (segala sesuatu) dengan baik; dan jika kamu menemui kesulitan, maka perempuan lain boleh menyusukan (anak itu) untuknya. Hendaklah orang yang mampu memberi nafkah menurut kemampuannya. Dan orang yang disempitkan rezekinya, hendaklah memberi nafkah dari harta yang diberikan Allah kepadanya. Allah tidak memikulkan beban kepada seseorang, melainkan (sekadar) apa yang Allah berikan kepadanya. Allah kelak akan memberi kelapangan sesudah kesempitan”.

(al-Quran; al-Talaq: 7-8)

Secara umumnya, ayat-ayat di atas secara khusus dan terperinci menunjukkan kewajiban suami memberikan nafkah kepada isteri-isteri mereka. Manakala ayat di bawah pula nas al-Quran yang menjadi dalil kepada tanggungjawab nafkah seorang ketua keluarga (suami / bapa) kepada isteri dan anak. Nas tersebut ialah firman Allah:

**وعلى المولود له رزقهن وكسوتهن بالمعروف**

Maksudnya:

“Dan kewajiban ayah memberi makan dan pakaian kepada para ibu dengan cara ma'ruf”

(al-Quran; al-Baqarah: 233)

Menurut al-Zuhaili (1989), ayat ini memberi maksud bahawa bapa kepada anak-anak berkewajiban memberikan nafkah kepada mereka disebabkan wujudnya *wiladah* (kelahiran), sepertimana wajib ke atas suami memberikan nafkah kepada isteri disebabkan faktor anak juga.

Kedua: Dalil-dalil daripada hadith Nabi

عن جابر بن عبد الله رضي الله عنه أن النبي قال في خطبته في حجة الوداع: **"فاتقوا الله في النساء، فإنكم أخذتموهن بأمان الله، واستحللتم فروجهن بكلمة الله، ولكم عليهن أن لا يوطئن فرشكم أحداً تكرهونه، فإن فعلن ذلك فاضربوهن ضرباً غير مبرح، ولهن عليكم رزقهن وكسوتهن بالمعروف"**

Maksudnya:

Dari Jabir bin Abdillah, ia berkata, bersabda Rasulullah saw  :”Takut lah kamu sekalian kepada Allah sw dalam hal kaum perempuan, karena mereka adalah amanat Allah sw yang kamu sekalian ambil, kamu sekalian mendapatkan kehalalan farji mereka dengan kalimat Allah. Kamu sekalian harus menjaga mereka untuk kehormatan kamu sekalian dari seseorang yang kamu sekalian tidak sukai. Jika mereka melakukan hal itu, pukullah mereka dengan pukulan yang tidak melukai. Disamping itu kamu sekalian harus memberi mereka nafkah dan pakaian yang baik”

(Shahih Muslim, *Kitab al-Haj*, *Bab Hajjati al-Nabi SAW*, Hadith no. 1218)

 عن عائشة رضي الله عنها أن هند بنت عتبة رضي الله عنها قالت: يا رسول الله إن أبا سفيان رجل شحيح وليس يعطيني ما يكفيني وولدي إلا ما أخذت منه وهو لا يعلم، فقال: " خذي ما يكفيك وولدك بالمعروف "

Maksudnya:

Dari 'Aisyah r.a. Hind binti 'Utbah berkata: "Ya Rasulullah, suamiku Abu Sofyan adalah seorang yang amat kikir. la tidak pernah memberikan  belanja yang cukup untuk saya dan anak-anak, kecuali kalau saya mengambil wangnya tanpa pengetahuannya." Rasul menjawab: "Ambil sajalah secukupnya untuk engkau dengan anakmu, dengan cara yang baik dan cukup*.*

(Shahih al-Bukhari, *Kitab* al-Ahkam, *Bab* al-Qadha’ Ala al-Ghaib, Hadith no 6758)

Nas di atas menjadi dalil kepada kewajiban nafkah untuk isteri dan anak-anak ke atas suami / bapa dengan kadar *kifayah* (kecukupan) dan *ma’ruf*. Oleh kerana ia suatu kewajiban, seorang isteri boleh, atau dalam erti kata lain tidak salah mengambil daripada harta / pendapatan suami sejumlah nilai bersesuaian dengan kadar nafkah yang sepatutnya diberikan oleh suami sekiranya suami tersebut tidak memberikannya kepada mereka. Bapa bertanggungjawab untuk memberikan nafkah kepada anak dan isteri disebabkan anak dan isteri dikira sebagai sebahagian daripada diri bapa / suami itu sendiri. Menyara hidup mereka adalah wajib sepertimana wajibnya menyara dirinya sendiri. Nasab anak dan isteri adalah berhubung dengan bapa/suami, disebabkan itu beliau dipertanggungjawabkan untuk menyediakan nafkah (Zuhaili, 1989). Kesemua penjelasan ini adalah dipetik daripada dalil-dalil sepertimana yang dikemukakan di atas.

**TANGGUNGAN ISTERI TERHADAP NAFKAH KELUARGA**

Isu wanita berkerjaya bukanlah perkara baharu disebabkan keluarnya wanita bekerja adalah suatu perkara biasa bahkan terdapat pekerjaan-pekerjaan tertentu yang sememangnya memerlukan kepada wanita seperti dalam bidang perubatan, keperluan kepada doktor wanita untuk merawat pesakit wanita, pendidikan dan sebagainya (Uwais, 121). Bahkan terdapat perbahasan ulama mazhab berkenaan hak nafkah isteri yang bekerjaya, sebagai contoh perbahasan berkenaan hukum wanita bekerja dengan kebenaran dan redha suami dan kemudiannya suami menarik balik kebenaran itu, adakah wanita yang keluar bekerja juga selepas dilarang boleh menyebabkan hilang kelayakan mendapatkan nafkah atau tidak dan sebagainya (Zuhaili, 1989).

Apa yang ingin dibincangkan di sini adalah isu wanita menanggung sepenuhnya atau sebahagian daripada nafkah keluarga. Ia berikutan lahirnya situasi yang semakin berkembang dalam masyarakat kita iaitu isteri terpaksa bekerja dengan mengambil alih tugas sebagai ketua keluarga atau bagi menampung pendapatan suami yang tidak mencukupi bagi menampung perbelanjaan keluarga. Bagi mengupas perkara ini, penulis membahagikan isu ini kepada dua kategori beserta perbahasan para ulama berkenaannya seperti berikut:

Pertama: Situasi ketua keluarga (suami) tidak berupaya menanggung

Dalam situasi suami benar-benar tidak mampu manakala isteri pula mempunyai pendapatan yang mampu untuk menanggung suaminya serta anak-anak. Jumhur ulama berpandangan bahawa isteri yang mempunyai kelebihan (pendapatan) tidaklah dituntut untuk memberi nafkah kepada suaminya yang susah. Bahkan isteri tersebut boleh memilih antara memberi nafkah atau pun tidak. Berhubung situasi ini, isteri diharuskan untuk memberi zakat kepada suami mereka yang berada dalam keadaan susah. Dari sudut fiqh, setiap mereka yang dibolehkan untuk diberikan zakat, dikira sebagai tidak termasuk di kalangan mereka yang wajib diberikan nafkah kepada mereka. (Mawardi, 199) (Ibnu Qudamah, 1996)

Mengikut pendapat di atas, isteri tidak boleh meminta semula pemberian nafkahnya kepada suami disebabkan ia dikira sumbangan ikhlas (*tabarru’*). Ia termasuk dalam kategori sumbangan yang dibuat atas dasar mengukuhkan hubungan suami isteri dan sedekah. Tetapi sekiranya isteri memberikan nafkah tersebut dengan niat sebagai hutang yang perlu dipulangkan kepada beliau selepas suami kembali kukuh kedudukan ekonominya, maka dibolehkan menuntut kembali nilai tersebut apabila suaminya sudah berkemampuan memberikan nafkah semula. Ini disebabkan nafkah yang diberikan isteri itu bukanlah suatu yang wajib ke atasnya untuk menanggung suami yang dalam kesusahan. (Ismail Haniyah & Muhammad, t.th.)

Manakala dalam konteks nafkah anak-anak pula secara asasnya ia adalah menjadi kewajiban bapa ketika anak-anak berada dalam keadaan tidak mampu untuk mendapatkan nafkah secara sendiri (Zuhaili, 1989). Tetapi sekiranya dalam keadaan tersebut tiba-tiba bapa tidak berupaya memberikan nafkah maka pendapat jumhur ulama di kalangan Hanafiyah, Shafiiyah dan Hanabilah, tanggungjawab tersebut berpindah kepada pihak isteri pula sekiranya beliau berkeupayaan (Ismail Haniyah & Muhammad, t.th.). Berhubung perkara ini, Shafiiyah berpegang bahawa nafkah tersebut menjadi hutang yang perlu dibayar oleh suami kepada isteri apabila keadaan beliau berubah kepada berkemampuan (Sharbaini, 1994). Manakala Hanafiyah berpandangan tidak ada gantian bagi nafkah yang telah diberikan isteri tersebut. Seterusnya jika isteri berada dalam keadaan susah pula maka tanggungjawab nafkah itu akan jatuh kepada kaum kerabat yang lain (Ibnu Qudamah, 1996).

Dalil bagi tanggungjawab nafkah anak-anak sebagai kewajiban ibu yang senang (mempunyai pendapatan lebih) dalam keadaan bapa tidak berkeupayaan adalah berdasarkan kias kepada nas seperti di bawah, firman Allah:

والوالدات يرضعن أولادهن حولين كاملين

Maksudnya:

“Para ibu hendaklah menyusukan anak-anaknya selama dua tahun penuh”

(al-Quran; al-Baqarah: 233)

Ayat ini menunjukkan bahawa Allah telah mewajibkan kepada ibu, perkara yang tidak mampu dilakukan oleh bapa iaitu penyusuan. Begitu juga dalam keadaan bapa menghadapi masalah ketidakmampuan dalam memberikan nafkah maka menjadi kewajiban ibu (yang berkemampuan) untuk menggalas tanggungjawab tersebut (Mawardi, 1999).

Kedua: Situasi ketua keluarga hanya boleh menampung sebahagian sahaja daripada nafkah

Terdapat beberapa pandangan ulama berkenaan situasi suami tidak mampu menyempurnakan nafkah dengan sempurna dan hanya mampu memberikan sebahagian daripadanya sahaja. Di sini dikemukakan dua daripada pendapat tersebut iaitu pertama pendapat ulama silam yang berpandangan bahawa isteri tidak dipertanggungjawabkan untuk turut serta dalam pembiayaan nafkah keluarga, manakala pendapat kedua di kalangan ulama kontemporari menyatakan bahawa wanita bekerja boleh membantu suami bagi melengkapkan perbelanjaan nafkah keluarga. Berikut perincian berkenaan pandangan kedua-dua pihak tersebut:

Pendapat pertama: Wanita bekerja tidak dipertanggungjawabkan untuk turut serta menyumbang kepada nafkah pembiayaan keluarga. Ini disebabkan pembiayaan nafkah ini adalah tanggungjawab suami, bahkan tiada di kalangan ulama silam yang berbeza pendapat dalam perkara ini dalam perbincangan berkenaan isteri bekerja. Pendapat inilah yang diputuskan di dalam *Majma’ al-Fiqh al-Islami* kali ke 16 yang berlangsung di Dubai pada 9 hingga 14 April 2005. Hujah pendapat ini adalah berdasarkan dalil-dalil asas berkenaan kewajiban suami memberi nafkah sepertimana yang telah dijelaskan dalam isu pertama di atas.

Pendapat kedua: Isteri bekerja membantu suami dalam perbelanjaan nafkah keluarga dikira sebagai sumbangan ikhlas daripada isteri tersebut kepada kelangsungan kehidupan berkeluarga. Sumbangan ini bukan bersifat tuntutan wajib tetapi ia bertitik-tolak daripada tuntutan akhlak (Abdullah, 2009) Hujah pendapat kedua ini adalah seperti berikut:

Dalil pertama: Kisah Zainab Binti Abdullah yang bertanya Nabi bolehkah beliau memberi nafkah kepada suaminya dan anak-anaknya. Lalu Nabi menjawab:

نعم, لها أجران, أجر القرابة وأجر الصدقة

Maksudnya:

“Ya boleh, baginya dua pahala, iaitu pahala menghubungkan kaum kerabat dan pahala sedekah”

(Shahih al-Bukhari, Kitab al-Zakah, *Bab al-Zakah ala al-Zauj wa al-Aytam fi al-Hajr*, Hadith no: 1397)

Dalil ini menunjukkan bahawa Nabi saw membenarkan wanita untuk memberikan nafkah kepada suami yang fakir dan anak-anak mereka berdasarkan tuntutan adab dan kebaikan. Ia adalah sumbangan ikhlas (*tabarru’*) daripada isteri sebagai penglibatan dalam pembiayaan nafkah dalam rumahtangga.

Dalil kedua: Aishah menceritakan bahawa Nabi sekiranya bercakap tentang Khadijah maka baginda selalu memuji-mujinya dengan pujian yang terbaik. Lalu Aishah bertanya kenapa baginda sering memuji Khadijah sedangkan Allah telah menggantikannya dengan orang yang lebih baik. Lalu Nabi menjawab:

صدقتني اذ كذبني الناس , وواستني بمالها اذ حرمني الناس , ورزقني الله منها الولد اذ لم يرزقني من غيرها

Maksudnya:

‘Beliau (Khadijah) membenarkan aku ketika orang lain mendustakan aku, beliau memberikan aku hartanya ketika orang lain menidakkannya kepada aku, dan Allah memberikan aku anak lelaki daripadanya dalam keadaan aku tidak dapat anak lelaki daripada yang lain (isteri-isteri baginda)”

(*Mu’jam al-Kabir Li al-Tabrani, Manaqib Khadijah RA*, Hadith no 21)

Ibnu Hajar (1999) berkata bantuan Khadijah kepada Nabi ketika hidupnya merupakan salah satu sebab kepada mendalamnya cinta Nabi kepada beliau, ia menjadi petunjuk berkenaan besarnya kelebihan isteri membantu suami dalam pembiayaan nafkah rumahtangga.

Selain itu, dari sudut lojik pula, kesukaran dan kesempitan hidup serta kelemahan suami dalam memberikan nafkah yang mencukupi telah menjadi suatu uruf yang terserlah pada hari ini dalam sesetengah kelompok masyarakat. Ia membawa kepada keperluan isteri bekerja untuk membantu suami dalam membangunkan keluarga itu sendiri. Selain itu, implikasi daripada wanita bekerja di luar rumah secara umumnya membawa kepada penambahan pembiayaan lain seperti keperluan pembantu rumah, penjaga anak dan sebagainya. Ia secara tidak langsung menguatkan keperluan sumbangan isteri bekerja kepada nafkah rumahtangga.

**IMPLIKASI TOLAKAN HAD KIFAYAH TERHADAP ISTERI**

**ISU PERTAMA: Isteri menanggung suami yang susah dan anak-anak**

Berdasarkan perbincangan di atas, tolakan yang dibuat dalam pengiraan zakat pendapatan isteri yang menggalas tanggungjawab sebagai penanggung nafkah keluarga disebabkan ketidakupayaan suami boleh diberikan berdasarkan pandangan para ulama yang mengharuskannya sepertimana dijelaskan di atas. Keharusan ini adalah berdasarkan kondisi di bawah:

1. Suami benar-benar tidak mampu pada ketika itu manakala isteri pula mempunyai pendapatan yang menjadikan beliau mampu untuk menanggung suaminya tersebut.
2. Isteri redha untuk melakukannya sama ada sebagai suatu sumbangan ikhlas tanpa gantian atau dikira sebagai hutang yang akan dibayar oleh suami apabila beliau pulih.
3. Isteri turut berhak mendapatkan potongan untuk diri sendiri sebagai seorang ketua keluarga di samping potongan nafkah anak-anak tanpa menafikan bahawa tanggungjawab asal adalah merupakan kewajiban suami dan bukan menjadi kewajiban isteri.

**ISU KEDUA: Isteri berkongsi tanggungjawab nafkah keluarga bersama suami**

Isu kedua ini berbeza dengan isu yang pertama di atas iaitu situasinya ialah suami tidak mampu menyempurnakan nafkah dengan sempurna dan hanya mampu memberikan sebahagian sahaja daripadanya. Secara umumnya dua pendapat yang telah dihuraikan berkenaan situasi ini iaitu, pertama isteri tidak dipertanggungjawabkan untuk turut serta dalam pembiayaan nafkah keluarga, manakala pendapat kedua wanita bekerja boleh membantu suami bagi melengkapkan perbelanjaan nafkah keluarga. Berdasarkan kedua-dua pandangan ini, pendapat pertama membawa kepada tidak dibenarkan tolakan isteri untuk kategori pasangan dan anak-anak, manakala pendapat kedua membawa kepada sebaliknya iaitu dibenarkan tolakan tersebut. Menerusi pandangan kedua, kedua-dua pasangan boleh membahagikan tolakan dalam kiraan zakat pendapatan pada bahagian tanggungan. Sebagai contohnya, pasangan yang mempunyai empat orang anak membahagikan tolakan bagi suami hanya untuk anak pertama dan kedua sahaja, manakala tolakan isteri adalah untuk anak ketiga dan keempat. Menerusi tolakan ini ia dapat mengurangkan kiraan untuk jumlah lebihan pendapatan yang perlu dizakatkan kepada kedua-dua suami dan isteri tersebut.

**RUMUSAN**

Secara umumnya perbahasan berkenaan nafkah ini adalah terbuka kepada ijtihad terutamanya bagi menangani isu-isu baharu yang berkaitan dengannya seperti isu wanita menyumbang dalam nafkah keluarga yang dibincangkan dalam artikel ini. Di antara dalil yang digunakan bagi menangani isu-isu baharu ini adalah menerusi penggunaan dalil *uruf* yang menjadi panduan dalam menangani perkara-perkara yang berubah-berubah mengikut perubahan masa dan tempat (Zuhaili, 1986) (Zaidan,1993). Penggunaan *uruf* dalam isu ini boleh dilihat menerusi pandangan dalam isu nafkah perbelanjaan perubatan. Zuhaili (1989) menyatakan bahawa nafkah untuk perbelanjaan perubatan tidak termasuk dalam keperluan asasi pada zaman dahulu. Ini disebabkan pada ketika itu, manusia secara umumnya tidak memerlukan kepada perbelanjaan perubatan kerana suasana pada ketika itu manusia biasa dengan gaya hidup sihat. Oleh kerana itu, ijtihad fuqaha pada ketika itu yang berpaksikan kepada uruf tidak memasukkan perbelanjaan perubatan sebagai salah satu daripada kewajiban nafkah. Tetapi pada hari ini, keperluan kepada perbelanjaan perubatan adalah bersamaan dengan keperluan kepada makan-minum seseorang, bahkan dalam situasi tertentu keperluan perbelanjaan perubatan lebih diperlukan oleh seseorang daripada perbelanjaan makan-minum. Ini disebabkan pesakit yang sakit sehingga tidak boleh makan dan minum memerlukan rawatan lebih daripada yang lain.

Selain daripada itu, walaupun tulisan ini lebih berat kepada pandangan yang mengharuskan wanita untuk menanggung sepenuhnya atau sebahagian daripada nafkah keluarga disebabkan situasi-situasi yang tertentu seperti di atas, tetapi tanggungjawab asal nafkah itu masih lagi merupakan tanggungjawab suami itu sendiri. Keharusan ini adalah lebih kepada memberikan penjelasan untuk membenarkan potongan dalam kiraan zakat pendapatan kepada wanita untuk situasi-situasi yang berkenaan. Berhubung perkara ini, ia tidak sepatutnya menjadi alasan untuk seorang lelaki mengambil peluang untuk tidak berusaha menjadi pemberi nafkah utama dalam keluarga. Di sini di bawa pandangan mazhab Shafii yang memberikan jalan keluar kepada wanita sekiranya terperangkap dalam situasi terpaksa menanggung nafkah keluarga. Pandangan tersebut adalah seperti berikut iaitu sekiranya seorang perempuan berkerjaya bersetuju dan redha berkahwin dengan seorang lelaki yang susah atau yang dari awal memaklumkan kepada beliau bahawa lelaki tersebut tidak mahu memberikannya nafkah. Kemudian sampai satu tahap beliau tidak dapat bertahan lagi bersama suami tersebut dan ingin menuntut fasakh. Berhubung perkara ini, wanita tersebut diharuskan menuntut fasakh. Ini disebabkan nafkah itu adalah kewajiban bersifat harian, iaitu setiap hari merupakan hari wajib nafkah dan kewajiban itu diperbaharui mengikut setiap hari yang mendatang. Begitu juga hak untuk fasakh adalah diperbaharui pada setiap hari. Hak ini diberikan disebabkan disebabkan wanita tidak terikat dengan redhanya pada permulaan perkahwinan dan mengambil kira bahawa kesukaran yang tidak ditangani akan bertambah beratnya dari hari ke hari. Perkara ini disebutkan dalam kitab *Mughni al-Muhtaj* seperti berikut: “sekiranya seorang perempuan berkahwin dengan seorang fakir dalam keadaan mengetahui keadaannya itu, kemudian selepas masa berlalu beliau semakin sukar mendapatkan nafkah, maka perempuan itu bolehlah meminta untuk di*fasakh* daripada nikah tersebut. (Sharbaini, 5:181)

**KESIMPULAN**

Situasi isteri menanggung sebahagian atau sepenuhnya nafkah keluarga telah menjadi suatu perkara biasa dalam masyarakat pada hari ini. Sewajarnya mereka mendapat tolakan dalam kiraan zakat pendapatan sebagai pengiktirafan kepada tanggungjawab yang telah mereka galas tersebut. Justeru tulisan ini diharapkan dapat menjadi titik-tolak kepada perbincangan yang lebih mendalam berkenaan isu seperti ini.

**RUJUKAN**

Al-Quran

Abd al-Rahman Ibn Muhammad Iwad al-Jaziri, 2003, *al-Fiqh Ala al-Mazhab al-Arba’ah*, Cet. 2, Beirut: Dar al-Kutub al-Ilmiyyah

Abdullah Ibrahim Zaid al-Kilani, 2009, *al-Siyasah al-Shariyyah Madkhal Ila Tajdid al-Khitab al-Islami*, Cet. 1, Dar al-Furqan: Jordan

* Bukhari, Abi Abdillah Muhammad Ibn Ismail, al-, t.th. *Sahih Bukhari*. Kaherah: Dar Nah al-Nil Toba’ah Nashr Wa Tauzi’.

Ibn Hajar, al-Imām al-Ḥāfiẓ Ahmad Ibn cAlī al-cAsqalānī, 1999, *Fathu al-Bārī Syarh Ṣahīh al-Bukhārī*, Qahirah: Dār al-Manār

Ibn Qudamah al-Maqdisi,1996, *al-Mughni Li Ibn Qudamah* *Wa Yalihi al-Sharh al-Kabir*, Cet. 1, Kaherah: Dar al-Hadith.

Ismail Haniyah, Mazin & Muhammad Ramadhan / al-Sha’bi, Manal, t.th. *Nafaqah wa Infaq al-Zaujah al-Amilah*, Retrieved from [http://site.iugaza.edu.ps/mashy/files/نفقة-وإنفاق-الزوجة-العاملة-أ.-د.-مازن-هنية-.pdf](http://site.iugaza.edu.ps/mashy/files/%D9%86%D9%81%D9%82%D8%A9-%D9%88%D8%A5%D9%86%D9%81%D8%A7%D9%82-%D8%A7%D9%84%D8%B2%D9%88%D8%AC%D8%A9-%D8%A7%D9%84%D8%B9%D8%A7%D9%85%D9%84%D8%A9-%D8%A3.-%D8%AF.-%D9%85%D8%A7%D8%B2%D9%86-%D9%87%D9%86%D9%8A%D8%A9-.pdf)

Mawardi, 'Ali ibn Muhammad, 1999, *al-Hawi al-Kabir : fi Fiqh Mazhab al-Imam al-Shafii Radiya Allah Anhu*, Beirut : Dar al-Kutub al-Ilmiyah.

Muslim, al-Imām Abu Husain Muslim Ibnu al-Hajjaj al-Qusyairī al-Nisabūrī (2001) *Ṣahīh Muslim bi Syarh al-Nawawī*, Beirut: Dār al-Kutub al-cIlmiyyah

Perbincangan bersama Pusat Kutipan Zakat (PKZ) negeri Pahang dalam pertemuan sebagai perunding PKZ untuk taklimat wajib taksir zakat Pahang di pejabat PKZ Pahang pada 1 Ogos 2018.

* Sharbaini, Shams al-Din Muhammad Ibn Muhammad al-Khatib al-, 1994, *Mughni al-Muhtaj Ila Ma’rifath Ma’ani Alfaz al-Minhaj*, Beirut: Dar al-Kutub al-Ilmiyyah.
* Tabrani, al-Hafiz Abi al-Qasim Ibn Sulaiman Ibn Ahmad al-, t.th., *al-Mu’jam al-Kabir*, Jil. 13, Kaherah: Maktabah Ibn Taimiyyah

Uwais, Abd al-Halim, 2004, *Mausu’ah al-Fiqh al-Islami al-Mu’asir*, c.1, Mansurah: Dar al-Wafa’

Zaidān, cAbd al-Karīm, 1993, *al-Wajīz Fī Uṣul al-Fiqh*. C.1, Qāhirah: Dār al-Tauzīc wa al-Nashr al-Islāmiyyah.

Zuhaili, Dr. Wahbah al-, 1986*, Usul Fiqh al-Islami*, Dar al-Fikri Li al-taba’ah wa al-Tauzi’ wa al-Nashr: Damshik.

Zuhaily, Dr. Wahbah al-,1989, *al-Fiqh al-Islami wa Adillatuh*, c.3, Syria: Dar al-Fikr.